ועדת הכלכלה, כנסת 15, פרוטוקול מספר 356, 2001-10-29 11:45

אברהם פורז: אני פותח את הישיבה.

אברהם פורז: כמה חברי כנסת הגישו הצעות לסדר בנושא שעל סדר היום: ח"כ רונן, ח"כ גאגולה, ח"כ רז ואנוכי.

אברהם פורז: ח"כ רונן תישא דברים ראשונה.

אבשלום וילן: אני מבקש לשאול את היו"ר האם יש חובת פיקדון על בקבוק המים שנמצא לידו?

אבשלום וילן: האם כנסת ישראל שותפה לדבר עברה?

אברהם פורז: איננו יודעים מתי הבקבוק יוצר.

אברהם פורז: אלה מים כבדים.

אבשלום וילן: סדר מתחיל מבית.

נחמה רונן: לפני שאתייחס להצעה לסדר אני מבקשת לומר כמה דברים, מחובת גילוי נאות.

נחמה רונן: לפני שהגעתי לכנסת הייתי יו"ר מועצת המנהלים של חברת ממ"ן.

נחמה רונן: עוד לפני שהגעתי לחברה, וגם במהלך תפקידי שם, קודמה ההצעה למתן לוגיסטיקה לטובת חוק הפיקדון.

נחמה רונן: החברה היא אחת משתי החברות שמייצרות את המכונות שאמורות לתת פתרון לחלק מהתהליך בחוק הפקדון.

נחמה רונן: החברות מתמודדות במכרז.

נחמה רונן: חשוב היה לי לומר זאת לפרוטוקול.

נחמה רונן: יש רק שתי יצרניות כאלה בעולם.

אברהם פורז: יש יותר.

אברהם פורז: אני מכיר שלוש חברות לפחות.

נחמה רונן: אם כן, המצב קל עוד יותר.

נחמה רונן: אם יש יותר חברות, אני מניחה שלתאגיד המחזור תהיה אפשרות בחירה רחבה יותר, ואולי זה גם ישפיע לטובה על המחירים.

נחמה רונן: בכל אופן, מדובר במערך אדיר של מכונות, לפי מה שזכור לי יש להציב לפחות 10,000 מכונות, ואני שמחה שלתאגיד יש אפשרות לבחור את החברה או החברות שייתנו מענה לצרכיו.

נחמה רונן: הכנסת העבירה חוק – ויו"ר הוועדה היה בין המובילים הראשיים שלו – והחוק עבר בכל מיני סייגים ושינויים מיותרים לדעתי.

נחמה רונן: אני מקווה שבעתיד ייכללו בחוק הפיקדון גם מכלי משקה גדולים יותר.

נחמה רונן: אחרי שהחוק עבר ביקש המשרד לאיכות הסביבה לדחות את ביצועו בכמה חודשים, כי עלתה זעקת שבר מצד יצרני המשקאות וארגון הסוחרים וגורמים אחרים שהיו מעורבים בכך.

נחמה רונן: הטענה הייתה שאי אפשר ליישם את החוק בשלב זה, והתבקש זמן נוסף.

נחמה רונן: גם לאחר שפרק הזמן הזה הסתיים – ונדמה לי שניתנו שתי הארכות – עדיין היום האזרח, ששמע את הקמפיין של המשרד לאיכות הסביבה והחליט לעשות מעשה ולהחזיר בקבוק, לא יכול לעשות זאת.

נחמה רונן: שולחים אותו הביתה.

נחמה רונן: נדמה לי שהשר חווה זאת על בשרו.

צחי הנגבי: לא הלכתי הביתה אחר כך, חזרתי למשרד.

נחמה רונן: המצב הזה איננו הגיוני, איננו נכון, איננו דמוקרטי, איננו חוקתי.

נחמה רונן: הכנסת העבירה חוק ומישהו לא מבצע אותו.

נחמה רונן: זאת עובדה.

נחמה רונן: אין זה משנה כרגע מדוע.

נחמה רונן: היה די זמן להתארגן לקראת החוק, ולא ייתכן שהיום – זמן מה אחרי שהסתיימה ההארכה – עדיין הציבור לא יכול למלא אחר הוראות החוק.

נחמה רונן: אנו חברי הכנסת איננו יכולים להסכים לכך.

נחמה רונן: אני שמחה שהשר נוכח בדיון ויוכל לספר לנו מה לוח הזמנים לביצוע חוק הפיקדון.

נחמה רונן: הציבור הכללי, גם זה שאיננו "ירוק" בנשמתו, מעוניין לעזור ולהחזיר את מכלי המשקה – ולו בגין התוספת שמשלמים בעבור הבקבוקים.

נחמה רונן: אבל כמה פעמים יסכים הציבור לנסות להחזיר מכלים ולהיכשל?

נחמה רונן: ואחרי תופעות כאלה, כמה זמן ימשיך עוד הציבור למלא אחר רצונות המחוקק ולשתף פעולה עמו?

נחמה רונן: אני חוששת שהחוק הזה יחזור אלינו כבומרנג.

נחמה רונן: בסוף, כשכבר תהיה מערכת, לא יהיה מי שיבצע את הפעולות.

נחמה רונן: וכמובן שיהיו כאלה שישמחו על כך כי הציבור ימשיך לשלם את התוספת בעבור הבקבוקים.

נחמה רונן: לדעתי זוהי הונאה.

נחמה רונן: אסור שניתן לה יד.

אבשלום וילן: יש חברות שמקיימות את החוק ונזרקות מהמדפים.

מוסי רז: לא אכביר מילים.

מוסי רז: במליאה דיברנו הרבה על הנושא.

מוסי רז: לדעתי צריך לשמוע היום בעיקר תשובות.

מוסי רז: ברור שהמצב בלתי נסבל: לא מבצעים את החוק.

מוסי רז: מה שח"כ וילן אמר כעת הוא תוצאה חמורה עוד יותר.

מוסי רז: החברות שמיישמות את החוק מפסידות בגללו.

מוסי רז: יש הרבה בעיות ביישום, וחשוב לשמוע תשובות להן.

מוסי רז: הייתי רוצה לשמוע מהשר מה נעשה במשרד בשבועיים האחרונים, מאז הדיון במליאה, בכל הנוגע לפעולות ראשוניות של ענישה, אכיפה או כל דבר אחר.

מוסי רז: ייתכן שנצטרך להתארגן באופן פרלמנטרי, אולי באופן חוץ-פרלמנטרי, כדי לסייע בעצמנו לאכיפת החוק.

מוסי רז: אולי נאסוף בקבוקים ונחזירם במקובץ או משהו דומה.

אבשלום וילן: אינני רוצה לקנטר.

אבשלום וילן: ראיתי עיתונאים לא הוגנים שכתבו כתבות לא ענייניות.

אברהם פורז: השר דהן חשב שזה עניין בריאותי.

אבשלום וילן: כרגע זה מצב של "צדיק ורע לו, רשע וטוב לו".

אבשלום וילן: הצעתי בהצעה כתובה שהשר, בגיבוי הוועדה, יפעיל את סמכותו לפי סעיף 2(ב)

אבשלום וילן: חוק ויקבע שסכום הפיקדון יופחת לתקופה מסוימת, נניח לשלושה חודשים.

אבשלום וילן: בתקופת המעבר יוכלו הרשתות להתארגן, והכול יבוא על פתרונו.

אברהם פורז: אז אולי נבטל בכלל את סכום הפיקדון בשלב זה?

אבשלום וילן: לא, הבעיה היא שכעת המערכת לא עובדת, ואלה שמקיימים את החוק ניזוקים כלכלית.

אבשלום וילן: ההצעה שלי נוסחה על ידי עורך דין מכובד, וייתכן שזה הכיוון הנכון.

אבשלום וילן: דבר אחד ברור: יש להפעיל את החוק ולא להימצא במצב אבסורדי שיש חוקים ולא מצליחים לאכוף אותם.

אבשלום וילן: זה מוביל לשיתוק המערכת.

צחי הנגבי: אני מודה ליו"ר על שמיהר לזמן את הדיון הזה, ומודה למציעים שהביאו את הנושא למליאת הכנסת.

צחי הנגבי: כשכל הנושא התחיל הייתי אני יו"ר הוועדה, וח"כ פורז היה אחד מחבריה.

צחי הנגבי: על זה נאמר: בראשית היה חזון.

צחי הנגבי: החזון היה מדינה נקייה יותר, שנכנסת למהלך טכנולוגי שמיישם פיתוחים מודרניים שכבר מתופעלים בעולם הרחב כדי לסייע לאיכות החיים ולאיכות הסביבה.

צחי הנגבי: החוק הזה היה אמור, ולהערכתי הדבר גם יצליח בסופו של דבר, להביא לסדרה של הישגים כאלה, ולא בעוד זמן רב.

צחי הנגבי: המטרה הייתה להשיב לחיים 1.3 מיליארד בקבוקים שהשוק צורך מדי שנה.

צחי הנגבי: לא ייעשה בהם שימוש מחדש, אלא יתבצע מחזור של חומרי הגלם שמהם הם עשויים.

צחי הנגבי: התוצאה החיובית היא שמפסיקים להתגולל ברחובות, בוודאיות ובצדי המדרכות מאות אלפי בקבוקים.

צחי הנגבי: תוצאה מעשית נוספת של השינוי הזה היא חיסכון בנפח מסוים מהפסולת המוצקה שמועברת להטמנה.

צחי הנגבי: כך גם חוסכים בקרקע חשובה ויקרה, שבתוך פרק זמן לא ארוך גם לא תהיה בידינו לצרכים אלה.

צחי הנגבי: נוסף על כל אלה יש לנושא גם משמעותיות חינוכיות.

צחי הנגבי: זה אחד מהנושאים הבודדים בתחום איכות הסביבה שמערב כל בית אב, כל מקום עבודה, כל מחנה צבאי – ובעצם כל אתר שבו אנשים פועלים ושותים.

צחי הנגבי: כך כולם יהיו מעורבים בסוגייה הנוגעת לאיכות הסביבה, בהיבטים של מחזור, ניקיון ועוד.

צחי הנגבי: כל אלה הם פועל יוצא של עולם הפסולת המוצקה.

צחי הנגבי: כולם מניחים שמישהו מטפל בנושא זה, אבל כשאני נכנסתי למשרד הבנתי באופן מעמיק יותר את כל הנגזרות שלו.

צחי הנגבי: זה היה החזון.

צחי הנגבי: היו הרבה נושאים שנגעו לחוק, והם עלו גם בוועדת הכלכלה.

צחי הנגבי: יותר ויותר אנשים הבינו את חשיבות הנושא והכנסת עשתה מהלך ראוי לכל שבח, למרות שזוהי איננה כנסת "ירוקה" ורק מעט חברי כנסת מגיעים להפנמה של הנושאים הללו.

צחי הנגבי: נעשתה כאן מלאכה יפהפייה.

צחי הנגבי: הכנסת הוציאה תחת ידה חוק, וכבר מלכתחילה התברר שיהיה בעייתי.

צחי הנגבי: לכן היא נתנה אפשרות להארכת משך זמן ההתארגנות.

צחי הנגבי: עוד כשח"כ איציק הייתה השרה לאיכות הסביבה הובא החוק לאישור הוועדה וניתנה ארכה של חצי שנה לביצוע.

צחי הנגבי: כשאני נכנסתי לתפקיד, במרץ שנה זו, ביקשו ממני להאריך את הביצוע עוד בחצי שנה.

צחי הנגבי: לא ששתי לכך, לא נעים להתחיל כהונה דווקא בהקפאה של חקיקה ייחודית בתחום איכות הסביבה, אולם הבנתי שזה חיוני להצלחת החוק.

צחי הנגבי: היו עיכובים רבים – הקשורים לממונה על ההגבלים, היערכות הגופים הרלוונטיים ליישום החוק ועוד.

צחי הנגבי: הבאתי לוועדה את הבקשה להארכת תחילת החוק בחצי שנה וגם יו"ר הוועדה, למרות שהוא מיוזמי החוק, היה מעשי ואישר זאת.

צחי הנגבי: יום 1 באוקטובר נקבע כמועד תחילת החוק.

צחי הנגבי: אני מבקש לספר מה קרה מאז ועד היום.

צחי הנגבי: אתחיל דווקא באמירה אופטימית: החוק הזה ייושם בעתיד.

צחי הנגבי: אין לי ספק בכך.

צחי הנגבי: הוא מיושם כבר בפועל, בחלקים מסוימים של החקיקה.

צחי הנגבי: ח"כ וילן הזכיר את החותמת המודיעה על הפיקדון.

צחי הנגבי: מבדיקה אקראית שלי רוב המכלים כבר עברו את פס הייצור המחודש שכולל את החותמת הזאת.

צחי הנגבי: זה לא ישתנה: מכאן ולהבא כך ייראה כל מכל משקה בישראל.

צחי הנגבי: לקראת 1 באוקטובר שלחנו הודעה לכל האתרים שמבצעים בפועל את ההדפסה, וראינו שכולם עובדים לפי החוק.

צחי הנגבי: זה צעד אחד חשוב שנעשה.

צחי הנגבי: הצעד הזה שייך ליצרנים, הם אמנם לא ששו לבצע אותו אך פעלו על פי חוק, כמתחייב.

אבשלום וילן: כל היצרנים מטביעים את הפיקדון החל מיום 1 באוקטובר?

צחי הנגבי: כן, כולם ללא יוצא מן הכלל.

צחי הנגבי: יש מלאים, שעליהם אין חותמת מוטבעת.

נחמה רונן: האם ח"כ וילן מכיר חברה שאיננה פועלת כך?

אבשלום וילן: אני לא יכול לומר כאן מי לא עושה זאת, אבל נכון לאתמול – לא כולם מטביעים.

אברהם פורז: אי אפשר לזרוק לאוויר טענה שלא כולם מטביעים חותמת ואחר כך לסרב לומר אילו חברות מפרות את ההוראה הזאת.

אלישע גל: עד היום אין הטבעה של חוק הפיקדון על מיץ סחוט של "פריגת".

אברהם פורז: מי שלא רוצה להתעסק בנושא יכול לוותר על הפיקדון לפי החוק, אבל זה יעלה לו 1.25 ש"ח לכל מכל.

אברהם פורז: קשה לי להאמין שמישהו יעמוד בכך מבחינה כלכלית.

אלישע גל: אבל בינתיים זרקו אותנו – חברת "פרימור" – מהמדפים, ו"פריגת" חוגגים.

צחי הנגבי: ההערה חשובה.

צחי הנגבי: אנחנו רוצים להגיע למצב של שוויון בכל סעיפי החוק.

צחי הנגבי: אין לנו מידע על חברות שלא מטביעות את החותמת.

צחי הנגבי: ואם יינתן לנו מידע, בדרך אנונימית או בכל דרך אחרת, על הפרה של החוק, נאכוף זאת.

צחי הנגבי: הנושא ייבדק.

צחי הנגבי: על בקבוקי מים של "נביעות" שנמצאים כאן, למשל, אין חותמת, אבל גם לא צריכה להיות עליהם חותמת כי תאריך הייצור של הבקבוקים המסוימים הללו הוא ספטמבר 2001.

צחי הנגבי: הם עוד מהתקופה שלפני החוק.

צחי הנגבי: בנושא הזה אני מעניק ציון לשבח ליצרנים.

צחי הנגבי: בדקנו את הנושא.

צחי הנגבי: המלאים על המדף הולכים ומתמעטים.

צחי הנגבי: נכון שיש מוצרים מסוימים שמתכלים לאט יותר – כמו יינות, למשל.

צחי הנגבי: זה איננו מוצר שחיי המדף שלו קצרים.

צחי הנגבי: אבל היינו מעורבים בנושא היינות והגענו להסכמות עם החברות.

צחי הנגבי: ככל הידוע לי הן פועלות על פי הסיכומים הללו.

צחי הנגבי: בנוגע ליתר המשקאות, אנחנו בודקים את המצב מיום ליום.

צחי הנגבי: הדברים גם לא ניתנים להסתרה.

צחי הנגבי: איננו מאמינים שיצרנים יפרו את החוק.

צחי הנגבי: הפעולות הללו נכנסו לגלגל השיניים של המערכת.

צחי הנגבי: החוק יקום וייפול על תאגיד המחזור.

צחי הנגבי: התאגיד הוא תולדה של התיקון לחוק שח"כ פורז תיקן בשנת 2000 כמדומני.

צחי הנגבי: התאגיד אמור היה להוביל את המערכת ולתת מענה לבעיות הלוגיסטיות העצומות שהחוק הזה יוצר.

צחי הנגבי: תאגיד המחזור הוא גם נקודת התורפה של המערכת - לא בשל חוסר רצון טוב או בשל חוסר יכולת, אלא בגלל לוח זמנים מכווץ מאוד שנכפה עליו בתחילת הדרך על ידי הממונה על הגבלים עסקיים.

צחי הנגבי: לא תינתן לתאגיד הארכה גדולה מדי.

צחי הנגבי: לדעתי גם לאחר שהסתיימה סאגת הוויכוח עם הממונה על הגבלים עסקיים עדיין היה לתאגיד פרק זמן סביר שאפשר לו להתארגן טוב הרבה יותר מכפי שהתארגן עד היום.

צחי הנגבי: היו"ר ומנכ"ל תאגיד המחזור נמצאים כאן והם בוודאי יתמודדו עם השאלות הללו כאן.

צחי הנגבי: אבל התאגיד עובד, עובד קשה, מדי יום, ואני לא מקנא באנשיו כי הם עומדים היום במוקד הלחץ של המערכת.

צחי הנגבי: המשרד אוכף, הציבור מתלונן, הכנסת מתרעמת – אבל התאגיד הוא שצריך לפתור לכולם את כל הבעיות.

צחי הנגבי: אני מקווה מאוד, לטובת התאגיד ולטובת המדינה כולה, שהאנשים ישקיעו את נשמתם בהסדרת כל הבעיות.

צחי הנגבי: בעיות לא חסרות, אבל יש פתרונות לכול.

צחי הנגבי: החוק מתפקד בעולם, ואנשי התאגיד יחד עם אנשי המשרד לאיכות הסביבה בדקו את המצב במדינות אחרות.

צחי הנגבי: המערכות פועלות שם שנים על גבי שנים ואין לישראל שום מאפיינים ייחודיים יוצאי דופן שבגינם מתעורר חשש שבישראל החוק יהיה פחות אפקטיווי.

צחי הנגבי: החוק יכול להיות מיושם כאן באותה מידה כמו בכל עולם.

צחי הנגבי: בנושא זה המשרד לאיכות הסביבה מתעקש, ואף אני מתעקש, ולא נוותר.

צחי הנגבי: אנשי האיגוד יודעים זאת.

צחי הנגבי: ואני סומך עליהם שהם יפעלו בעניינים הללו.

צחי הנגבי: אנחנו רק מקווים שהם יפעלו הרבה הרבה יותר מהר מכפי שפעלו עד היום.

צחי הנגבי: בעיני רשתות השיווק, כידוע, החוק היה מטרד.

צחי הנגבי: בנושא זה עברנו תקופה לא קלה בשלושת השבועות האחרונים.

צחי הנגבי: לא הייתה ברירה: לא רצינו להמתין עוד והפעלנו את המשטרה הירוקה.

צחי הנגבי: נכון להיום, כידוע לי, יש אכיפה.

צחי הנגבי: נמצא כאן גם סמנכ"ל המשרד לענייני אכיפה וגם המנכ"ל.

צחי הנגבי: הם יוכלו לדווח על היקף הפעילות של המשרד, על המפגשים עם נציגי הרשתות, על הביקורות המסוות.

צחי הנגבי: נכון להיום יש יישום של החוק.

צחי הנגבי: אינני רוצה לתלות הכול באכיפה – ייתכן שאין זה קשור לאכיפה כלל והשינוי היה נעשה ממילא.

צחי הנגבי: בפועל רשתות השיווק קולטות בקבוקים היום.

צחי הנגבי: זאת עובדה.

צחי הנגבי: ייתכן שיש חריגים, אולם אני מאמין שאנשי הרשתות יטפלו גם בכך בהקדם.

צחי הנגבי: אני דיברתי אתם בעצמי אחרי 1 באוקטובר.

צחי הנגבי: בימים האחרונים התקשרתי לחלק מראשי הרשתות כדי לספר שהמשטרה הירוקה בדקה אותם ולהביע שמחה על שהם קולטים את הבקבוקים כיאות.

צחי הנגבי: אם כן, גם השלב הזה פועל.

צחי הנגבי: הדבר המהותי שנותר כרגע הוא הטיפול הלא-אכיפתי: על התאגיד להקים במהירות את מערך השירות לאיסוף.

צחי הנגבי: איננו מקבלים את הגישה - ובתחילת הדרך ניסו לשכנע אותנו שזוהי הדרך הנכונה – שהתאגיד יקים מרכזי איסוף ושאלפי בעלי בתי עסק ומנהלי מסעדות, מזנונים וקפטריות יתרוצצו ויגיעו אל המרכזים הללו; או שהאזרחים ייסעו לעיר אחרת כדי להחזיר 15 בקבוקים.

צחי הנגבי: בעיני פעולה כזאת הייתה הורגת את החוק באבחת גרזן.

צחי הנגבי: אף לא סוחר אחד היה עושה זאת, ואף לא אזרח אחד.

צחי הנגבי: גם אין סיבה שיעשו זאת תאגיד המחזור צריך להקים מערך לוגיסטי, והוא מורכב אך אפשרי, שבאמצעותו התאגיד יגיע לכל בעל חנות פעם או פעמיים בשבוע.

צחי הנגבי: כך קיים גם בעולם.

צחי הנגבי: כמובן שאם התאגיד יגיע להסכמים עם הסוחרים שלפיהם הם יתוגמלו אם יחסכו לתאגיד את הצורך להגיע עד לבית העסק כדי למשוך בקבוקים – זה אפשרי.

צחי הנגבי: נפלאות הן דרכי עולם העסקים.

צחי הנגבי: אם התאגיד יצליח לייצר תמריץ כזה אצל חלק מבעלי העסקים, ויחסוך כך איסוף יזום על ידו – זה יהיה דבר נכון מבחינתנו.

צחי הנגבי: אם שני הצדדים מרוויחים, זה נהנה וזה איננו חסר – אנחנו מצדיעים.

צחי הנגבי: אולם חלופה שאיננה בהסכמת ארגוני הסוחרים איננה מקובלת עלינו.

אברהם פורז: אני מבקש לספר שקיבלתי מכתב חצוף שבו כתוב: "ח"כ אחד נסע לסקנדינביה הרחוקה והקרה ובמקום להתפעל מהפיורדים וממפלי המים התפעל ממכונות המחזור".

אברהם פורז: לדעתי זאת עזות מצח וחוצפה לכתוב כך לכנסת.

אברהם פורז: חתום על המכתב מר בירנבאום.

אברהם פורז: נאמר גם שכדי להימנע מעימות מיותר עם יו"ר ועדת הכלכלה, … החלטנו שלא להשתתף בישיבות הוועדה".

אברהם פורז: טוב שהם לא באו.

אברהם פורז: המכתב הזה הוא פשוט חוצפה.

אברהם פורז: החוק עבר גלגולים רבים מאוד וארגוני הסוחרים או אנשים מטעמם יכלו להשתתף בהם.

אבשלום וילן: מר בירנבאום היה נוכח בהרבה הישיבות.

אברהם פורז: הוא מגיע לכל ישיבה בחוק הגנת הדייר.

אברהם פורז: ויכול היה לבוא גם לכאן ולהציג את עמדותיו.

אברהם פורז: לא ראינו אותו.

אבשלום וילן: הוא היה כאן.

אברהם פורז: כנראה שהוא דיבר כך שאינני זוכר מה שאמר.

אברהם פורז: אבל התבטאות כזאת היא חוצפה.

אבשלום וילן: אני מציע שהיו"ר ישיב לו בשם כולנו.

צחי הנגבי: אני מסכים עם היו"ר.

צחי הנגבי: יש הרבה מתח בכל הנושא הזה.

צחי הנגבי: אני רואה את זה בחודשים האחרונים.

צחי הנגבי: אנשים מתבטאים בבוטות ובגסות בעד ונגד החוק.

צחי הנגבי: בסך הכול זהו חוק טוב למדינה, שכל אזרח מברך עליו.

צחי הנגבי: אני חושב הוא אחד מהחוקים היפים של הכנסת.

צחי הנגבי: צריך לדאוג ליישם אותו.

צחי הנגבי: אני יכול להבין את התסכול והמצוקה של הסוחרים שלא מוכנים להיות פח האשפה של הכנסת או של המדינה.

צחי הנגבי: הדרישה היא לדאוג שהחוק יתפקד, ואני יכול להבין זאת.

צחי הנגבי: אולם גם אם צריך להתמודד עם הטענות הללו, אין זה מתיר התנהגות חצופה.

צחי הנגבי: ראיתי הודעה של מר בירנבאום שבה הוא קורא לסוחרים שלא ליישם את החוק.

צחי הנגבי: לדעתי זוהי עברה על החוק.

צחי הנגבי: זוהי המרדה.

צחי הנגבי: הוא אדם אכפתי, אידאליסט, אבל הוא לא צריך להנהיג עבריינות.

אבשלום וילן: האם מר בירנבאום הוא במקרה חבר מרכז או משהו?

צחי הנגבי: לא.

צחי הנגבי: אם הוא היה חבר מרכז לא הייתי מעז לומר את כל זאת.

צחי הנגבי: בכל מקרה, אין זו הגישה הנכונה.

צחי הנגבי: גם בשיחות שלי עם ראשי כל הגורמים שפעלו בעניין ניסיתי להבהיר שבחוק הזה יש בשורה מיוחדת.

צחי הנגבי: אני מקווה שהצלחתי להעביר את המסר הזה.

צחי הנגבי: זהו פתח למהפכת המחזור הכללית.

צחי הנגבי: איננו יכולים לעצור בבקבוקים.

צחי הנגבי: בקבוקים תופסים נפח מסוים מכלל הפסולת המוצקה.

צחי הנגבי: העברנו כבר החלטת ממשלה על מחזור במשרדי הממשלה.

צחי הנגבי: יש שם מאות אלפי עובדים ואלפי אתרי פעילות.

צחי הנגבי: כעת אנחנו מכינים תכנית למחזור של נייר וקרטון וסוללות נאון ואיסוף של פסולת גושית ועוד.

צחי הנגבי: התכנית תוצג בקרוב לממשלה.

צחי הנגבי: מדובר במאות סוגי פסולת שהממשלה מייצרת בעצמה.

צחי הנגבי: נחדש את הפעילות בכל מה שנוגע לאיסוף סוללות משומשות בכל מוסדות החינוך בארץ.

צחי הנגבי: בסוללות יש סכנה למי התהום שלנו, וכולם מכירים בוודאי את הבעייתיות בכך.

צחי הנגבי: גם הסוללות שנחשבות "ירוקות" מסוכנות.

צחי הנגבי: אם כן, מתנהלת מהפכה.

צחי הנגבי: היא החלה לפניי ותימשך אחריי.

צחי הנגבי: הכנסת שותפה לה.

צחי הנגבי: זהו מעבר לעידן אחר ולכן אסור להיכשל בחוק הזה.

צחי הנגבי: זאת הדרך שבה הציבור יתפוס את נושא איכות הסביבה: או שזה יהיה פיאסקו, או שזה יצליח, ועלינו להבטיח שהחוק יצליח.

צחי הנגבי: אני מציע שהוועדה והמציעים ילוו את החוק באופן שוטף.

צחי הנגבי: במשרד לאיכות הסביבה אנו מקיימים ישיבה על חוק הפיקדון בכל יום ראשון אחרי ישיבת הממשלה.

צחי הנגבי: כל הפורום מתכנס בראשותי, כולל כל הגורמים הרלוונטיים, אנו סוקרים את מה שאירע בשבוע שעבר, ומקבלים דו"ח מסמנכ"ל האכיפה והמנכ"ל.

צחי הנגבי: הוועדה אולי לא יכולה להתכנס מדי שבוע, אבל אני מציע להמשיך ולעקוב אחר הדברים אולי באמצעות ועדת משנה או בדרך מעקב אחרת.

צחי הנגבי: יש לוודא שהציבור יקבל את מה שמגיע לו: מדינה איכותית ונקייה.

אברהם פורז: אני מודה לשר.

אברהם פורז: אני מבטיח לו שנעקוב מקרוב אחר הדברים.

אברהם פורז: אתן את רשות הדיבור לכמה נציגים, אבל ראשית מבקש לשאול את יו"ר דירקטוריון תאגיד המחזור מדוע אין עדיין מכונות מותקנות ומדוע קידום העניין לא החל קודם לכן?

יוסי אריה: אשיב על השאלה, אבל ראשית אני מבקש לפתוח בכמה מילים.

יוסי אריה: ראשית התאגיד הוקם ביום 14 באוקטובר, והתקיימו כבר שתי ישיבות של הדירקטוריון.

יוסי אריה: התאגיד עושה הרבה.

אברהם פורז: מדוע הוא הוקם רק ביום 14 באוקטובר?

יוסי אריה: אענה על כך בסוף דבריי.

יוסי אריה: כל החברים בתאגיד, יצרני המשקאות והקמעונאים שמאוגדים בו, עומדים בהוראות חוק הפיקדון.

אברהם פורז: איך עושים זאת כיום?

יוסי אריה: כרגע יש איסוף ידני.

אברהם פורז: אם אדם פרטי מגיע לרשת שיווק ומבקש להחזיר בקבוקים, מה עליו לעשות?

יוסי אריה: עליו לברר במודיעין לאן להחזיר את המכלים ולהגיע לקופה שבה מחזירים את הכסף בתמורה לבקבוקים.

נחמה רונן: נכון לאתמול, ב"קו-אופ" בנתניה הסתכלו עלי בעיני עגל.

נחמה רונן: לא הבינו מה אני רוצה מהם.

אברהם פורז: לא זו הייתה כוונתנו בשעה שחוקקנו את החוק.

יוסי אריה: כפי שהיו"ר יודע, כשהקמנו את התאגיד התעוררו כמה בעיות שהחקיקה הראשית לא נתנה להן פתרון.

יוסי אריה: בעיה אחת הייתה קשורה לממונה על הגבלים עסקיים.

אברהם פורז: העניין הזה נגמר לפני חצי שנה.

יוסי אריה: אינני רוצה לספר מה היה, אבל זה היה תהליך.

יוסי אריה: התהליך לא נגמר כי עדיין לא קיבלנו היתר קבוע מהממונה על הגבלים עסקיים.

יוסי אריה: נציגו של הממונה נוכח כאן והוא יכול להעיד על כך.

אברהם פורז: אבל יש לתאגיד היתר זמני כבר זמן מה.

יוסי אריה: ההיתר הזמני הוא לשנה, והוא מסתיים בעוד חמישה חודשים.

אברהם פורז: אז לא מתחילים לפעול, משום שההיתר עומד לפוג?

יוסי אריה: לא.

יוסי אריה: התאגיד החל לפעול ואנו והסתכנו על חשבוננו.

יוסי אריה: אין עוד אנשים רבים במשק הזה שמסתכנים ב10- מיליון דולר בלי לקבל מסמכים מתאימים מהמדינה.

יוסי אריה: היו"ר יודע למה כוונתי.

יוסי אריה: נכנסנו כעת לתהליך של קניית המכונות ונכנסנו להתחייבויות כספיות.

יוסי אריה: כולי תקווה שהעניינים שקשורים לרשויות השלטוניות השונות ייפתרו במהרה.

יוסי אריה: הנושא השני שמטריד אותי הוא נושא המיסוי.

יוסי אריה: גם נושא זה לא טופל כראוי בחקיקה הראשית.

יוסי אריה: הייתי חלק מהנוכחים בישיבות, ולדעתי אכן לא היינו ערניים לכל הנקודות.

אברהם פורז: מהן בעיות המיסוי?

יוסי אריה: יש בעיה של מע"מ, של מס קנייה.

יוסי אריה: יש בעיות שצריכות פתרון.

יוסי אריה: הן מטופלות ברמת התאגיד.

אברהם פורז: האם צריך לשלם מע"מ על מכל שמחזירים?

יוסי אריה: לטענתי לא.

יוסי אריה: יש פרשנות שטוענת אחרת.

אברהם פורז: האם בגין בקבוקי הבירה הישנים שהחזירו בעבר גבו מע"מ?

יוסי אריה: חייבים מע"מ וחייבים מס קנייה.

אברהם פורז: על משהו שמחזירים?

יוסי אריה: כן.

יוסי אריה: כעת מטפלים בנושא רואי החשבון של התאגיד.

אברהם פורז: אינני חושב שצריך לשלם מע"מ על הבקבוקים.

יוסי אריה: גם אנחנו איננו חושבים כך.

בני רוטנברג: משלמים מע"מ בשני הכיוונים, כך נאמר לנו.

בני רוטנברג: אבל זה לא עובד.

אברהם פורז: אם כן יש קיזוז.

אברהם פורז: אם יהיו 25 אגורות מע"מ וגם ההחזר יהיה מע"מ – מה הטעם בכך?

אבשלום וילן: אבל התאגיד הוא מלכ"ר, הוא איננו יכול לקזז מע"מ.

בני רוטנברג: התאגיד הוא מוסד ללא כוונת רווח, ואז עליו לספוג את המע"מ.

אברהם פורז: אילו היו מספרים לי על הבעיה הזאת לפני חודש, הייתי פותר אותה.

יוסי אריה: אני חושב שאת בעיית המע"מ ומס הקנייה העלינו בעבר.

בני רוטנברג: אני זוכר פנייה בכתב בעניין זה.

אברהם פורז: האם מישהו במשרדי מע"מ טוען שעליכם לשלם מע"מ?

בני רוטנברג: זה לא ברור.

גבי דאוס: הם לא הלכו לנציב.

אברהם פורז: נכון שבעבר נאמר לי שיש בעיה כזאת, אבל לא ביקשו ממני עזרה.

אברהם פורז: הייתי מסדר זאת מזמן.

אברהם פורז: אין סיבה לגבות מע"מ בגין מכל שמוחזר.

יוסי אריה: אני מסכים עם היו"ר.

יוסי אריה: כאמור, יש בעיות לא קלות ביישום החוק, אבל אנחנו נענים לאתגרים שעומדים לפנינו.

יוסי אריה: שמעתי את דברי השר, וגם אני חושב שאין זה שינוי טכני.

אברהם פורז: מתי יוזמנו המכונות לאיסוף?

יוסי אריה: כרגע מתנהל משא ומתן עם החברות.

יוסי אריה: אנחנו מקווים שבתוך חודשיים או כמה שבועות יהיה פיילוט ראשוני שיכלול עשרות ומאות מכונות.

אברהם פורז: אם כן, בחודשים הקרובים ימשיכו לאסוף את הבקבוקים בצורה ידנית?

אבשלום וילן: הדימוי הנכון הוא מעולם הכדורגל.

אבשלום וילן: חטפנו גול ועכשיו מסבירים איך תרגלו חומה באימונים.

אבשלום וילן: אבל החוק כבר עובד.

יוסי אריה: כל ההתעסקות בנושאים הכלכליים של הקמת התאגיד הייתה קשה.

צחי הנגבי: בשוודיה נדרשו 19 שנה להפעיל את המערכת היטב.

מוסי רז: אפשר לעלות למשחק הבא.

אבשלום וילן: אין משחק נוסף.

יוסי אריה: אנחנו מכינים תכנית עסקית והתחייבנו לנתונים מסוימים – לא אלה ששמעתי כאן.

יוסי אריה: המספרים הנכונים נמצאים אצל הממונה על הגבלים עסקיים, מסרנו אותם כשהגשנו תסקירים כלכליים.

יוסי אריה: מי שרוצה לדעת פרטים מדויקים יותר יוכל לפנות אלינו ולקבל אותם.

יוסי אריה: חלק מהנושאים הם נושאים מסחריים ונמצאים היום על שולחן המשא ומתן.

יוסי אריה: הם אינם קשורים לחקיקה.

אברהם פורז: נכון שהחוק מאפשר איסוף ידני.

יוסי אריה: אחר כך אסביר ליו"ר איפה אנחנו עומדים, כי חלק מהנושאים הם מסחריים.

יוסי אריה: לגבי הבטחות שבעלי התאגיד לקחו על עצמם במסגרת החוק – הם אכן עומדים בהן, ומתכוונים לעמוד בהן גם בעתיד.

יוסי אריה: בזמנו אמרו לי היו"ר והשר לאיכות הסביבה שמדובר בנושא חינוכי.

אברהם פורז: זהו גם נושא חינוכי.

יוסי אריה: גם נושא של חינוך וגם נושא טכני.

יוסי אריה: אחד ממדריכיי אמר לי בעבר שלכל משימה יש הזמן הדרוש לביצועה.

אברהם פורז: כל עבודה נעשית בזמן המוקדש לביצועה – זה המשפט שאני מכיר.

יוסי אריה: נכון.

יוסי אריה: אכן, מיום 14 באוקטובר אנחנו עובדים באינטנסיוויות כדי לקיים את המשפט הזה.

יוסי אריה: לדעתי מצבנו טוב.

יוסי אריה: אני מסכים שהמטרה העיקרית של החוק היא להגביר את החינוך לסביבה וכו' ואני חושב שכך צריך להתייחס אליו.

אברהם פורז: לא.

אברהם פורז: אין להפוך את החוק לעניין חינוכי.

יוסי אריה: זה מה שזה היה.

אברהם פורז: אילו זה היה חוק חינוכי הוא היה נדון בוועדת החינוך.

אבשלום וילן: יושב כאן השר לאיכות הסביבה ולא שר החינוך.

אברהם פורז: יש כאן, נוסף על השאר, גם היבט חינוכי כאקט עתידי, אבל אין להפוך את הנושא לעניין חינוכי בלבד.

מוסי רז: אם זה נושא חינוכי, אפשר לבקש הקצבה ממשרד החינוך.

יוסי אריה: גם זה רעיון טוב.

יוסי אריה: אני לא מציע להיכנס כרגע לדיון כלכלי בנושא התועלת הכלכלית ושטחי ההטמנה וכו'.

אליעזר ענבר: אני בעל מינימרקט גדול למוצרי מזון.

אליעזר ענבר: השטח שלי גדול בהרבה מ28- מ"ר.

אליעזר ענבר: נאמרו כאן מילים נשגבות: איכות סביבה וכו'.

אליעזר ענבר: כולם תומכים בחוק המחזור.

אליעזר ענבר: אבל יש בעיה גדולה, וממה שאני שומע כאן נדמה לי שקודם נורתה הירייה ואחר כך סימנו את המטרה.

אליעזר ענבר: כך נראה לי כל העניין.

אליעזר ענבר: זה לא רציני.

אליעזר ענבר: אינני מדבר על החוק, אלא על היישום שלו.

אליעזר ענבר: החוק החל ביום 1 באוקטובר.

אליעזר ענבר: נכון שהדפיסו הדפסים על הבקבוקים, אבל אף אחד מבעלי המכולות או הסופרמרקטים לא קיבל אינפורמציה על השינוי.

אליעזר ענבר: באופן תאורטי מחר יכולה להגיע אליי לתל-אביב משאית מירושלים, ובה פחיות קולה.

אליעזר ענבר: ואני, כדי לא לעבור על החוק, חייב לקבל את הפחיות.

אליעזר ענבר: אני בכלל לא מדבר על האלמנט הכספי – יש לכך היבטים כספיים שונים כמו ניהול חשבונות, קודים, ברקודים ועוד.

אליעזר ענבר: אבל מעבר לכך, אני הרי לא אוציא מוצרי מזון מהמינימרקט ואאחסן את תכולת המשאית על המדפים.

אליעזר ענבר: כדי לא לעבור על החוק אני גם חייב לשלם למחזירים כסף במזומן - ואינני נכנס כעת לנושא מימון המזומנים.

אליעזר ענבר: ואחרי שאאחסן את הפחיות, אצטרך לשכור נהגים שישלחו את הפחיות למרכזים השונים, שאינני יודע איפה הם.

אליעזר ענבר: בכל מקרה, כרגע אני עובר על החוק – גם אם אינני רוצה לעבור על החוק.

אליעזר ענבר: אתם הופכים אותי לעבריין בעל כורחי.

אליעזר ענבר: אני חייב לעבור על החוק, כי לא אוציא מוצרי מזון מהמדפים כדי לאחסן פחיות קולה ריקות.

אליעזר ענבר: אני לא אעשה את זה.

אליעזר ענבר: אז מה אעשה?

אליעזר ענבר: אשים את הפחיות ברחוב, ליד החנות.

אליעזר ענבר: וזה מטרד.

אליעזר ענבר: לא אכנס כאן גם לאלמנטים הביטחוניים, והמשמעויות של הצבת הפחיות הללו מחוץ לחנות, וגם בפנים.

אליעזר ענבר: אם רוצים לחנך, אם רוצים למחזר – צריך לעשות זאת בצורה יסודית יותר.

אליעזר ענבר: איננו יכולים לשאת בתשלום על כך: אנחנו איננו יכולים להיות הגובים, ולא אלה שמפעילים את הלוגיסטיקה.

אליעזר ענבר: מבחינה טכנית איננו יכולים לעשות זאת.

אליעזר ענבר: מעכשיו אני עבריין.

אליעזר ענבר: הדבר האחרון שאני רוצה הוא להיות עבריין.

אברהם פורז: במינימרקט שלך הייתה צריכה להיות מוצבת מכונה, אם הכול היה עובד כיאות.

צחי הנגבי: אני מבקש לשאול: בפועל הרי לא תגיע משאית מירושלים, כי לאיש אין אינטרס לכך.

צחי הנגבי: מה קרה עד היום בפועל?

אליעזר ענבר: אין מִחזור.

רמי לוי עבוד: עד היום, הצרכן שרציתם כל כך לדאוג לו, פשוט משלם עוד 15%-10% תוספת במחיר על כל בקבוק שהוא קונה.

רמי לוי עבוד: זה מה שקרה.

רמי לוי עבוד: רציתם לדאוג לצרכן.

רמי לוי עבוד: זה נשמע יפה מאוד על פניו, אבל זה לא הצליח.

רמי לוי עבוד: אני מבקש שמי שהחזיר פעם בקבוק ירים את ידו.

צחי הנגבי: אני החזרתי בקבוקים.

רמי לוי עבוד: השר הוא מיעוט כאן.

רמי לוי עבוד: אני בעל עסק ששמו "שיווק השקמה" בירושלים.

רמי לוי עבוד: אני נותן שירות לעשרות אלפי לקוחות בירושלים.

צחי הנגבי: בינתיים כל בעלי העסק רק מרוויחים כסף.

צחי הנגבי: אין סיבה להתלונן.

רמי לוי עבוד: מי שמשלם הוא הצרכן.

רמי לוי עבוד: מי שמרוויחה היא העמותה, התאגיד שצריך לקנות את המכונות ולא עושה זאת.

רמי לוי עבוד: אני גובה כסף מהצרכן, והצרכן המסכן שרוצים לדאוג לו הוא שמשלם.

אליעזר ענבר: אנחנו משלמים על הבקבוקים לספקים.

אליעזר ענבר: "קוקה קולה" גובה כסף בגינם.

צחי הנגבי: אבל זה מופיע בנפרד בחשבונית.

אליעזר ענבר: נכון.

אברהם פורז: אם כן בינתיים מי שנפגע הוא מי שקנה את המשקה.

אליעזר ענבר: הצרכן נפגע.

אליעזר ענבר: וגם אין מחזור.

אליעזר ענבר: אין גם חינוך.

אליעזר ענבר: ככה לא מחנכים.

אליעזר ענבר: זה חינוך לגנוב.

צחי הנגבי: אבל לך, מר ענבר, לא נגרם נזק עד היום.

אליעזר ענבר: לא, אבל אני עובר על החוק.

אליעזר ענבר: אני עבריין בפוטנציאל.

דב גולדברג: יש לי מכולת במושבה הגרמנית בירושלים ששמה "סופר המושבה".

דב גולדברג: גודלה מעל ל28- מ"ר.

דב גולדברג: החוק הוא חוק מצוין.

דב גולדברג: התאוריה מצוינת.

דב גולדברג: אבל לא הוציאו מכתב לשוק הפרטי, לבעלי החנויות הפרטיות.

דב גולדברג: לא יידעו אותנו בנושא.

דב גולדברג: לא הכינו אותנו לכך.

דב גולדברג: אפשר לפתור את כל הבעיות, אילו היו מכינים אותנו מראש.

דב גולדברג: היינו משתפים פעולה ואנו רוצים לשתף פעולה.

דב גולדברג: כעת יש אנדרלמוסיה.

דב גולדברג: אף אחד לא יודע מה צריך לעשות, מי עובר על החוק ומי לא.

דב גולדברג: קודם כל האזרח משלם עוד 25 אגורות.

דב גולדברג: חברי הכנסת והשרים הם נבחרי הציבור, הם רוצים לדאוג לאזרחים, אך לא בדקו את החוק ואת הדרך ליישמו.

דב גולדברג: החוק מצוין, כדאי ליישמו, אבל צריך להכין אותו.

דב גולדברג: אני מבקש לשקול את דחיית ביצוע החוק, ולפני כן יש להכין אותנו ליישום.

דב גולדברג: זה גם לא חוקי, לא קיבלנו הודעות.

אלון כהן: אני יו"ר מועצת המנהלים של חברת "פרימור".

אלון כהן: לא באנו הנה לבכות.

אלון כהן: אנחנו רוצים להבהיר לוועדה שהשינוי לא יהיה פשוט, ולהדגים זאת באמצעות תיאור המקרה שלנו.

אלון כהן: אנחנו מובילי קטגוריה במוצרים של מיצים מצוננים.

אלון כהן: השר הצטלם כשהוא מנסה להחזיר בקבוק שלנו, כך ראיתי בטלוויזיה.

אלון כהן: אני מצהיר שמיום 1 באוקטובר לא הוצאנו בקבוק אחד לשוק שלא הודפסה עליו החותמת.

אלון כהן: לא עשינו זאת כי אנחנו צבועים – אלא כי רצינו שהצרכנים ידעו שהבקבוק טרי.

אלון כהן: במיץ טרי מצונן אין מלאי.

אלון כהן: המלאי הוא של ימים בלבד.

אלון כהן: היום, שבועיים או שלושה אחרי כן, איננו מובילי קטגוריה – ומעבר לכך, המוצרים שלנו לא נמכרים ברשתות למעט המוצרים הגדולים, בבקבוקים של יותר מליטר וחצי.

אלון כהן: כל בקבוקי הליטר שלנו נמצאים בחוץ.

אברהם פורז: החנות לא רוצה לקלוט אותם?

אלון כהן: נכון.

אלון כהן: ואני לא מתכוון לבכות יותר מדי כי בעצם אני בוכה על הלקוח שלי לטווח הארוך, וגם הוא לא ערוך לפעול בשלב זה.

אדית הנדל: אני מטעם איגוד לשכות המסחר.

אדית הנדל: אני לא מכירה את הטענה הזאת.

לינדה שפיר: אני מייצגת את ה"שופרסל".

לינדה שפיר: אין שום הנחיה שלא לקבל בקבוקים.

לינדה שפיר: יש הוראה חד משמעית לקבל את הבקבוקים ואנו נוהגים כפי שנהגנו בעבר.

צחי הנגבי: בכל המבחנים של המשטרה הירוקה ה"שופרסל" וה"קלאב מרקט" קיבלו את כל הבקבוקים.

צחי הנגבי: הייתה בעיה ברשת הריבוע הכחול ודיברנו על כך עם יורם דר.

צחי הנגבי: הוא התחייב לפעול.

אברהם פורז: מר כהן, האם הטענה היא שה"שופרסל" לא מקבל את הבקבוקים?

אלון כהן: לא אלחם בהם, אלה הלקוחות שלי לטווח הארוך.

אלון כהן: מי שלא לוקח סחורה עושה זאת משום שאין לו דרך לאסוף.

אלון כהן: לא אתלונן כעת.

אלון כהן: אני רק מבהיר שמיום 1 באוקטובר אנו פועלים לפי החוק, אבל המוצרים שלנו לא נקלטים בשוק.

אלון כהן: ואנחנו מובילי הקטגוריה.

אלון כהן: ייתכן שכשהחוק ייאכף על כולם לא תהיה ברירה.

אלון כהן: אבל כעת יש יצרנים בקטגוריה שלנו שפועלים אחרת.

אברהם פורז: היועצת המשפטית של ה"שופרסל" אמרה שאין בעיה בקבלת המוצרים שלכם.

אברהם פורז: אני מבקש שתבדקו שוב את הנושא.

אלון כהן: אני מצהיר זאת כאן.

אלון כהן: זה נכון להיום בבוקר.

אברהם פורז: אם חברת "פרימור" הגיעה לרשת ולא קיבלו את המוצרים שלה – אני רוצה לקבל את השם של האדם שפנו אליו.

אברהם פורז: אמנם זה לקוח של החברה, אבל אני רוצה לקבל שמות של אנשים שסירבו לקבל את המוצרים.

אברהם פורז: אני רוצה לדעת מי עשה זאת.

אברהם פורז: הוא צריך לשבת בבית סוהר.

אלון כהן: מסירת השמות תגדע את פרנסתי בטווח הארוך, אבל המטרה שלי היא להבהיר את הבעייתיות.

אלון כהן: לא אתלונן על שום רשת.

אלון כהן: אולם אם המשטרה הירוקה, שהסמנכ"ל ממונה עליה, תפנה ל300- חנויות בארץ היא תגלה שנמצא שם רק מי שיש לו בקבוק שלא מודפס עליו פיקדון - אבל מודפס עליו שתאריך התפוגה הוא בעוד 30 יום, ואין כזה דבר במיץ טרי.

אלון כהן: אם יאכפו את החוק על כולם אסבול גם אני את חבלי הייסורים, אבל זה יהיה בתנאים שווים.

אברהם פורז: שמענו מהיועצת המשפטית של ה"שופרסל" שלא עושים זאת וכך אמרה גם נציגת איגוד לשכות המסחר.

אברהם פורז: אם בכל זאת לא יקבלו בקבוקים – אני מבקש שתודיעו לוועדה על כך.

אלון כהן: אני מבקש להסביר מדוע החוק לא עובד: לא גובים היום פיקדון מהצרכנים.

אלון כהן: אני קונה בקבוקים כלקוח מזדמן, ואין פיקדון.

אברהם פורז: אם כן, זה רווח נקי לצרכן.

אברהם פורז: הוא יקבל את הכסף בחזרה אם יחזיר את הבקבוק.

אלון כהן: אבל המשמעות היא שגם לי, כיצרן, תהיה בסוף בעיית חשבון.

אלון כהן: כשיבואו לקבל את הפיקדון לא אוכל להחזירו למרות שלפי החוק חייבים לשלם לי, היצרן, את סכום הפיקדון.

אלון כהן: זה יהיה בעייתי.

אלון כהן: לא גובים מהצרכנים כי התוכנה לא מוכנה, כי אין רצון וכי יש כאלה שמספקים מוצרים בלי פיקדון.

דפנה הראבן: אני מהרשות להגנת הצרכן.

דפנה הראבן: יום אחד גילינו, בעקבות מודעה בעיתון, שתושבי ישראל יכולים לפנות למוקד ולארגוני הצרכנים בכל הנוגע לחוק הפיקדון.

דפנה הראבן: בשבוע האחרון קיבלנו 78 פניות מצרכנים שניסו להחזיר פחית או בקבוק ולא הצליחו.

דפנה הראבן: לא קיבלו את הבקבוקים בחנויות מכולת גדולות ואף לא ברשתות הגדולות.

דפנה הראבן: ח"כ רונן הזכירה זאת.

דפנה הראבן: ראשית, איש לא פנה אלינו בעניין ולא ניתנו לנו כלים להתמודד עם ההצפה בתלונות הצרכנים.

דפנה הראבן: בפועל אנחנו מפנים את הצרכנים למוקד.

דפנה הראבן: שם מבקשים לקבל פרטים וטוענים שיגישו תלונה.

דפנה הראבן: אני מדברת כעת על סמך הנתונים באזור המרכז בלבד, ולא על סמך הנתונים מהמרכזים בשאר הארץ – כי משם עוד לא אספתי את המידע.

דפנה הראבן: ורק מהנתונים שיש לי לדעתי המוקד אמור להתעסק היום באלפי תלונות.

דפנה הראבן: אגב, אנו מקבלים גם תלונות מבעלי חנויות מכולת ששואלים מה עליהם לעשות.

דפנה הראבן: הם נתקלים במשווקים שלא רוצים לשלם להם את סכום הפיקדון ועוד.

דפנה הראבן: הם אומרים שבעוד שלושה חודשים יחזירו להם.

דפנה הראבן: לדעתי החוק יצא בלי נקודת הקצה שלו, בלי הצרכן.

דפנה הראבן: זו החוליה החלשה.

דפנה הראבן: היא זו שנפגעת.

דפנה הראבן: אני מציעה לתת לנו יותר מידע.

דפנה הראבן: ולעניין המוקד: יש להמתין יום שלם כדי להשיג את המוקד.

דפנה הראבן: כנראה שיש הרבה מאוד פניות.

אברהם פורז: יש הרבה בקבוקים.

דפנה הראבן: השארתי את שמי במוקד פעמיים.

דפנה הראבן: ואם לא הייתה התערבות מסיבית של מישהי מהנוכחות כאן, לא היו חוזרים אליי.

דפנה הראבן: חזרו אליי רק אחרי שבוע.

דפנה הראבן: ויש עדיין שאלה ששאלתי ולא קיבלתי עליה תשובה.

צחי הנגבי: יש להוסיף כוח אדם למוקד תאגיד המחזור.

דבורה סיילס: אני מהעמותה "אדם, טבע ודין".

דבורה סיילס: העמותה ניסחה את החוק, כידוע.

אברהם פורז: זאת הגזמה.

אברהם פורז: העמותה עזרה בקידומו.

דבורה סיילס: לאורך כל הדרך פעלנו לקידום החוק.

דבורה סיילס: העמותה תפעל בכל האמצעים כדי ליישם אותו.

דבורה סיילס: כמו ששמענו עד עתה, בעיקר מהסוחרים, החברות היצרניות והתאגיד מנסים לפעול בכל דרך אפשרית כדי לקבור את החוק.

דבורה סיילס: זה לא יצליח.

דבורה סיילס: נוסף על כך, בחלק מהבקבוקים סימון המחזור איננו עומד בדרישות על פי החוק מבחינת הגודל.

דבורה סיילס: בכוונתנו להקפיד על כל פרט – כדי שהחוק יפעל כמו שצריך.

דבורה סיילס: המשרד לאיכות הסביבה, אחרי שתי הארכות שניתנו לחברות היצרניות והתאגיד, צריך להתחיל להפעיל כל סמכות כדי לקיים את החוק.

יאיר ינוב: אני נציג של חברת "תומרה".

אברהם פורז: כמה מכונות כבר הזמינו אצלכם?

יאיר ינוב: אף לא מכונה אחת.

יאיר ינוב: אתמול ביקשו מאתנו להציב מכונה אחת לניסיון, על חשבוננו.

יאיר ינוב: אני מבקש למסור אינפורמציה: בניגוד למה שפורסם בעיתונות, שם נכתב שדרושה שנה שלמה להקמת מערך המכונות, החברה שאני מייצג מוכנה לספק 100 מכונות בתוך חודש; ועוד עד 500 מכונות או עד 1,000 מכונות בתוך שבועות ספורים ממש.

יאיר ינוב: הצענו לתאגיד, בכתב, להציג שש מכונות לניסיון במשך חצי שנה ללא תשלום.

יאיר ינוב: המכונות יוצרו, הן נמצאות בנורווגיה ומוכנות למשלוח.

יאיר ינוב: כאמור, אתמול התקבלה בקשה לספק מכונה אחת.

אברהם פורז: האם מנהלים עמכם משא ומתן?

נחמה רונן: ניתנו לכם לוחות זמנים?

יאיר ינוב: עד עכשיו לא דיברו אתנו מילה על קנייה.

יאיר ינוב: אף אחד לא דיבר אתנו על כך.

אברהם פורז: אז על מה מדברים, על מזג האוויר?

יאיר ינוב: כאמור, הזמינו הצבת מכונה אחת לניסיון.

יאיר ינוב: זה היה המשא ומתן, אתמול הוזמנה המכונה.

יאיר ינוב: היום נבדוק את האתר ונציב אותה השבוע או בשבוע הבא.

יאיר ינוב: אני מבקש להפנות את תשומת הלב לעניין אחר: עד עתה היה גורם אחד בארץ שהיה מסוגל לייצר זכוכית – זהו מפעל "פניציה" בירוחם.

יאיר ינוב: אני מפנה את תשומת לבו של השר והמשרד לאיכות הסביבה לכך.

יאיר ינוב: המשרד צריך להיות מעורב במאבק לשימור המפעל.

נחמה רונן: גם מפעל "פניציה" וגם המפעל "ציפורית" הביעו נכונות להיות מעורבים.

יאיר ינון: מפעל "פניציה" בצפון יכול לקבל רק זכוכית שקופה מאיכות מסוימת.

יאיר ינון: מפעל "פניציה" בדרום יכול לטפל בכל סוגי הזכוכית.

אברהם פורז: בינתיים הצילו את המפעל.

יאיר ינון: לא.

מוסי רז: מצילים אותם בכל חודש כבר 30 שנה.

יאיר ינוב: בשלב זה לא יהיה אפשר למחזר בלי המפעל הזה.

יאיר ינוב: אני מבקש להפנות את תשומת לבו של המשרד לאיכות הסביבה למכתב למערכת שהתפרסם היום ב"הארץ" על החזר באולם קונצרטים.

יאיר ינוב: לדעתי זוהי בעיה של תדריך לא נכון.

אברהם פורז: באולם קונצרטים לא אמורים לגבות פיקדון.

יאיר ינוב: אולם מסתבר שגובים שם פיקדון.

יצחק גורן: אני חושב שכדאי שנתמקד בעיקר: איך ליישם את החוק.

יאיר ינוב: אני מבקש להגיע לנקודה הזאת.

אברהם פורז: אולי תספקו מכונות בחינם?

יאיר ינוב: אנחנו נשקול זאת, מפאת כבודו של היו"ר.

אבשלום וילן: או שאולי ישלמו לבעלי המכונות כמו שמשלמים על צילום במכונות צילום, כלומר לפי מספר הבקבוקים שמתקבלים.

יאיר ינוב: לסיום, לאורך כל הזמן השתדלנו לתת ייעוץ.

יאיר ינוב: יש כמה תאגידי מחזור בעולם, למשל בנורווגיה ובשוודיה, שיש להם ניסיון רב מאוד.

יאיר ינוב: אני מציע למשרד ולתאגיד להזמין אותם בדחיפות אלינו, כדי להשתמש בניסיון שלהם.

אבשלום וילן: או שמר בירנבאום יישלח לחו"ל.

גבי דאוס: אני מדבר כצרכן.

גבי דאוס: אני מבקש להעיר שלוש הערות.

גבי דאוס: ראשית, החוק מצוין.

גבי דאוס: שנית, אני מבקש מהמשרד לאיכות הסביבה להפסיק את הפרסומים על החוק.

גבי דאוס: המצב לא בנוי לכך ולא מוכן.

גבי דאוס: כך רק מטרטרים את האזרחים.

גבי דאוס: הם מבולבלים ולא יודעים איך לפעול.

גבי דאוס: כדאי להמתין עוד שלושה חודשים ואז לפרסם.

גבי דאוס: אולי כדאי לעצור גם את האכיפה של החוק בשלושה חודשים.

גבי דאוס: אז כולם יהיו מוכנים.

אברהם פורז: את החוק אי אפשר לעצור, אלא רק את ההסברה.

גבי דאוס: לא, אפשר לעצור גם את האכיפה, כי אנו שומעים מהדוברים כאן שיש בעיה.

אברהם פורז: ואז, בעוד שלושה חודשים, נימצא באותו מצב כמו של היום.

גבי דאוס: ביצוע החוק נדחה ארבע פעמים למען התאגיד, אך התאגיד הוקם רק ביום 14 באוקטובר.

גבי דאוס: לא היה זמן קודם.

גבי דאוס: הצרכן הוא זה שמפסיד.

גבי דאוס: הוא גם רץ, גם משלם, וגם לא מחזיר.

יעל כהן-שוואט: אני נציגת המועצה לצרכנות.

יעל כהן-שוואט: כמובן שהמועצה תומכת מאוד בחוק.

יעל כהן-שוואט: כולם תומכים בו.

יעל כהן-שוואט: ברור לנו שיש כאן בעיה ביישום.

יעל כהן-שוואט: אולם החוק לא יצליח בלי המכונות האוטומטיות להחזרת הבקבוקים והפחיות.

יעל כהן-שוואט: לא נסכים שהצרכן יישא בנטל הכלכלי בגלל ביצוע ויישום החוק.

יעל כהן-שוואט: התאגיד חייב לעשות את המוטל עליו כדי לבצע את חלקו.

יעל כהן-שוואט: המועצה מוכנה לתבוע כל גורם שיגבה פיקדון מהצרכן ולא יאפשר לו להחזיר את הבקבוק, וזאת כדי שהחוק ייושם כראוי.

צחי הנגבי: בשלב זה אני מבקש להגיב לכמה מהערות.

צחי הנגבי: ראשית, אני שמח על האווירה בדיון.

צחי הנגבי: חששתי שיהיה לדיון אופי אחר, ושיהיו צעקות והאשמות.

צחי הנגבי: זה מלמד שהדברים שבבסיס החוק מובנים לכולם.

צחי הנגבי: אנשים מבינים שאיננו יכולים לפגר אחרי העולם הגדול בעשרות שנים.

צחי הנגבי: צריך לפעול גם אם הדבר כרוך בחבלי לידה – וכאן יש חבלי לידה משמעותיים.

צחי הנגבי: שנית, לנושא ההסברה: ההסברה הייתה חשובה לנו מאוד, ונכון שבמידה מסוימת היא "התבזבזה".

צחי הנגבי: ההסברה הגיעה לאוזניים קשובות אבל לא כרויות לבצע בפועל את מה שביקשנו מהאנשים.

צחי הנגבי: הפסקנו את המהלך הזה לשבועות הקרובים.

צחי הנגבי: המטרה היא להחזיר את הנושא לתודעה בעתיד, ולא לבזבז כעת משאבים מיותרים.

צחי הנגבי: לדעתנו בעוד שבועות לא רבים יהיה לתאגיד מערך שירות ואיסוף.

צחי הנגבי: זו חובתו של התאגיד על פי חוק.

צחי הנגבי: נושא המכונות האוטומטיות הוא סימפטום לאטיות שבביצוע החוק, אבל הוא לא אמור לתת מענה אולטימטיווי לאיסוף הבקבוקים במדינה.

צחי הנגבי: זה לא המשיח.

צחי הנגבי: לא יציבו 7,000 מכונות, אין טעם להשלות את עצמנו.

צחי הנגבי: יוצבו מכונות, בעיקר באזור רשתות השיווק, זה יהיה חשוב מאוד.

צחי הנגבי: אבל לא תהיה מכונה בצד כל אחד מאלפי בתי העסק – בתי קפה, מסעדות, מזנונים וכו'.

אברהם פורז: במסעדה אין לגבות פיקדון.

צחי הנגבי: גובים פיקדון.

אברהם פורז: לא אמורים לגבות שם פיקדון על פי החוק.

דב גולדברגר: אם בעל המסעדה משלם את הפיקדון לחברה, הוא יגבה אותו גם מהאזרח.

אברהם פורז: אבל הלקוח משאיר את הבקבוק או הפחית במסעדה.

אברהם פורז: אין סיבה לגבות את הפיקדון.

אברהם פורז: המסעדה יכולה להחזיר בעצמה את המכלים.

צחי הנגבי: אני יודע על מסעדות שנגבה בהן פיקדון.

צחי הנגבי: ייתכן שהבעלים לא מכירים את החוק, וזה טבעי.

צחי הנגבי: בכל מקרה, עיקר האיסוף מתבצע ברשתות השיווק ולכן לא יוצבו מכונות בצד כל מינימרקט.

צחי הנגבי: יש להתמודד עם הבעיה באמצעות הקמת מערך איסוף ידני.

צחי הנגבי: כך זה פועל, בדרך ההפוכה, כשהספקים משווקים את הפחיות והבקבוקים לכל הארץ.

צחי הנגבי: לחברת "קוקה קולה", למשל, יש משאית שמגיעה פעמיים בשבוע לכל מקום.

צחי הנגבי: המערכים הללו קיימים.

צחי הנגבי: אינני טוען שיש להשתמש באותם מערכים, אבל יש להקים מערך איסוף ידני מכל בתי העסק.

צחי הנגבי: אני מבין שהתאגיד פועל כדי לקדם זאת.

צחי הנגבי: אני פונה ליוסי אריה ולאברהם רוזן.

צחי הנגבי: אנחנו מדברים אתכם לא פעם ואתם יודעים את עמדתנו הנחושה בנושא זה: מרכזי האיסוף לא יהיו תחליף לאיסוף הידני.

צחי הנגבי: זה יהיה בונוס, שיאפשר לתאגיד לרכז את מה שנאסף בכמה מקומות מצומצמים.

צחי הנגבי: עוד לעניין ההסברה: נכון שכרגע יש כשל הסברתי, במובן הזה שכל בעלי בתי העסק לא קיבלו אפילו חוברת, ולא חוזר ולא טלפון ולא כלום, המסבירים את החובות והזכויות שלהם והמפרטים את הטכניקה שלפיה החוק הזה פועל.

צחי הנגבי: זאת הייתה המשימה של תאגיד המחזור אילו היה קם חצי שנה לפני שהחוק היה נכנס לתוקף, כפי שאמור היה לקרות.

צחי הנגבי: התאגיד אמור היה להגיע לחוזים עם החברות לגבי המכונות האוטומטיות, ולפנות לכל בעלי בתי העסק מראש, ולנהל קמפיין ציבורי – יחד עם המשרד – חצי שנה או חודשיים מראש.

צחי הנגבי: אבל הרכבת הזאת כבר עברה.

דב גולדברג: אבל אפשר להקפיא את ביצוע החוק.

צחי הנגבי: לא תהיה שום הקפאה.

דב גולדברג: זו תהיה גדולתכם.

דב גולדברג: תגידו שטעיתם.

דב גולדברג: אפשר לעצור את החוק כעת.

אברהם פורז: אני מבקש לא להפריע לשר.

צחי הנגבי: אינני יכול לעצור את החוק, כי אינני שייך לכנסת בשלב זה.

צחי הנגבי: אבל הכנסת לא תעצור את החוק, לא תבטל אותו ולא תקפיא אותו.

צחי הנגבי: לא כדאי לחלום חלומות.

צחי הנגבי: החוק הזה הוא עובדה נצחית בישראל.

צחי הנגבי: כעת צריך לבצע את המהלך שצריך היה להתבצע לפני יישום החוק.

צחי הנגבי: בלית ברירה יש לבצע זאת כעת.

צחי הנגבי: לכן איננו שולחים שוטרים לשום בית עסק קטן.

צחי הנגבי: איננו מתייחסים אל מר ענבר כאל עבריין, כי בעינינו אלפי הסוחרים אינם מוקד הבעיה כרגע.

צחי הנגבי: לא שלחנו אפילו פקח אחד לסוחרים, אלא רק לרשתות השיווק.

צחי הנגבי: רשתות השיווק היו חייבות להיות ערוכות לקליטת הבקבוקים ואני מקווה שהדבר השתפר היום, גם בעקבות האכיפה.

צחי הנגבי: אני רואה שיש הרבה רצון טוב והרבה הבנה.

צחי הנגבי: רשתות השיווק גם הבינו שלא תהיה נהירה של רבבות אנשים שיחזירו בקבוקים.

צחי הנגבי: הם פחדו שעובדים זרים וילדים יקפצו על הקופאית המסכנה ויחזירו אלפי בקבוקים, וביניהם יוטמנו גם פצצות של החיזבאללה.

צחי הנגבי: כל הפרנויה הזאת נחלשה, כך אני מקווה.

צחי הנגבי: כעת צריך להתמקד בעיקר בבנייה הלוגיסטית של מערך השירות לבעלי בתי העסק.

צחי הנגבי: זה עוד לא מאוחר, כי בינתיים הציבור לא מחזיר בקבוקים.

דב גולדברג: בינתיים הצרכנים מפסידים.

צחי הנגבי: הצרכן יכול להחזיר את הבקבוקים, אך איננו עושה זאת בינתיים.

צחי הנגבי: כולנו חיים את המצב.

צחי הנגבי: הצרכנים עדיין לא יודעים שצריך להחזיר את הבקבוקים.

צחי הנגבי: לאט לאט הנושא יחלחל, אנשים יתחילו להחזיר בקבוקים.

צחי הנגבי: ובעוד שבוע-שבועיים כשהתאגיד יקים את מערך האיסוף יגדל היקף ההחזרה.

צחי הנגבי: בעוד שנה נדון שוב בנושא ונוכל כולנו להשתבח בחוק.

נחמה רונן: מה לגבי נציגי החברות לאיסוף שהתאגידים לא התקשרו עמם?

צחי הנגבי: לעניין ההסברה לבעלי בתי העסק, החלטנו לא להמתין לתאגיד.

צחי הנגבי: המשרד לאיכות הסביבה יוציא בעוד כשבועיים מסמך לכל בעלי בתי העסק במדינה.

צחי הנגבי: המסמך יסביר בדיוק את הנושא.

דב גולדברג: עד אז יהיה בג"צ.

צחי הנגבי: לא יהיה שום בג"צ.

דב גולדברג: יהיה בג"צ.

דב גולדברג: זה נגד החוק.

דב גולדברג: לא הוציאו לנו שום חוזר.

נחמה רונן: יוציאו חוזר.

דב גולדברג: אינני משפטן, אבל יש לי ידע כללי.

דב גולדברג: זה נגד החוק, חד משמעי.

דב גולדברג: ואני בעד החוק.

צחי הנגבי: בעוד כשבועיים ישלח המשרד הודעות לכולם.

צחי הנגבי: כולם יקבלו מסמך שמבהיר מה החובות והזכויות של בעלי בתי העסק.

צחי הנגבי: אני מקווה שהתאגיד ייכנס לתאוצה סוף סוף והנושא יתקדם.

אברהם פורז: השר נאלץ לעזוב את הישיבה בעוד כמה דקות, ואני מבקש לומר את דבריי לפני כן.

אברהם פורז: אני שמח על הצהרת השר שהחוק יצא לדרך והוא בלתי הפיך.

אברהם פורז: צריך להפנים זאת.

אברהם פורז: החוק לא יעוכב.

אברהם פורז: יש לו חבלי לידה קשים.

אברהם פורז: אני מודה שראיתי לנגד עיני רוחי הפעלה אחרת שלו.

אברהם פורז: הייתי בטוח שאחרי דחיות אין-סופיות, כולל תיקוני חקיקה, תאגיד המחזור יקום במהירות וביום הפעלת החוק כבר יהיו מכונות אוטומטיות בכל המקומות.

אברהם פורז: אבל כנראה שעוד לא הפנמתי את ההווי הישראלי, גם של קבוצת תעשיינים ברשתות השיווק, ואינני בא בטענות לסוחרים הקטנים.

אברהם פורז: אני מסכים גם שהיו עיכובים מצד גורמים כמו הממונה על הגבלים עסקיים וכו', אך למרות הכול ההתנהלות הייתה בלתי סבירה לחלוטין.

אברהם פורז: אני מביע אכזבה עמוקה מהעובדה שהחוק מתחיל בצליעה כזאת.

אברהם פורז: לא הייתה שום סיבה שבעולם לא להתקין עד היום לפחות 50 מכונות לאיסוף ברחבי הארץ.

אברהם פורז: אם הן היו מותקנות, אפשר היה לומר לציבור שיש לו לפחות 50 נקודות איסוף אוטומטיות.

אברהם פורז: כנראה שבתנאים של מדינת ישראל, זאת הדרך היחידה להתחיל את הדברים.

אברהם פורז: אני מבקש לומר במפורש: אשתדל לשכנע את השר ואת הממונה מטעמו לא לוותר על ההיטל של פי ארבעה מסכום הפיקדון, או פי שישה, לפי מה שמתקנים אותי כאן.

אברהם פורז: יש חובת דיווח.

אברהם פורז: אני מציע שהתעשיינים ברשות השיווק ישלמו מיליונים כבדים אם לא יעמדו בחוק.

אברהם פורז: כל הפרשה תעלה להם כסף.

אברהם פורז: אל להם לטעות ולחשוב שבבוא העת יתרצו תירוצים ויבקשו שננהג ברחמנות בכל הנוגע להיטלים.

אברהם פורז: אני אשתדל שכל ההיטלים ייגבו וייכנסו לקופת המדינה.

אברהם פורז: מי שדוחה אפילו ביום אחד את הביצוע צריך לדעת שכל פחית תעלה לו ביוקר.

יוסי אריה: אני מבקש להגיב.

אברהם פורז: מדוע לא הזמנתם מכונות עד היום?

יוסי אריה: אענה על כך בהמשך.

יוסי אריה: ראשית, אני חוזר על דבריי קודם: התאגיד פועל מתחילת אוקטובר, וכל החברים בו מקיימים את חוק הפיקדון.

יוסי אריה: כבר אמרתי זאת.

יוסי אריה: שנית, לעניין מרכז המידע: המרכז עובד, אבל יש לו חבלי לידה.

יוסי אריה: אברהם רוזן יוכל להרחיב בנושא זה.

יוסי אריה: לעניין הצרכנים: הצרכנים הם הציבור והחנויות הקמעונאיות.

יוסי אריה: הם יקרים לנו.

יוסי אריה: אנחנו חיים מהם ומתכוונים לתת להם את השירות הטוב ביותר.

יוסי אריה: לגבי המכונות, אני מתפלא על דברי היו"ר.

יוסי אריה: אני פועל בנושא זה כמו שצריך לפעול בשוק המסחרי.

יוסי אריה: הוצאנו מכרז.

יוסי אריה: עו"ד זיו אברמוביץ' מטעם הממונה על הגבלים עסקיים נוכח כאן ויודע למה אני מתכוון.

יוסי אריה: אינני יכול לעבוד אחרת.

יוסי אריה: הממונה מבקש ממני להוציא מכרז ולקבל את ההצעה הטובה ביותר.

יוסי אריה: אני אומר כבר בשלב זה שייבחרו שתי החברות הטובות ביותר, לאו דווקא החברות שמדברות בוועדת הכלכלה.

יוסי אריה: אני מזכיר ליו"ר הוועדה שהמיזם הוקם ב14- באוקטובר.

יוסי אריה: אוכל להסביר אחר כך מדוע זה קרה, ומה היו הסיבות של השלטון לכך.

יוסי אריה: תהליך המכרז יארך זמן מה, לא יותר מכמה שבועות.

יוסי אריה: אקיים את הוראות החוק עד הפרט האחרון, וכן אקיים את כל ההוראות שקיבלתי מהממונה על הגבלים עסקיים.

יוסי אריה: אקיים הכול, ואעמוד בכל הוראות המכרזים ובכל מה שאני חייב לו על פי חוק.

יוסי אריה: אני חוזר ואומר: הצרכנים יקרים לנו.

יוסי אריה: אנחנו חיים מהם.

יוסי אריה: אנחנו מתכוונים לתת להם את השירות הטוב ביותר.

רמי לוי עבוד: אני מבקש לשאול: מה עושים עם הכסף?

רמי לוי עבוד: עד עתה גבו מהצרכן מאות אלפי שקלים.

רמי לוי עבוד: איפה הכסף הזה?

יוסי אריה: המיזם הזה, המוסד, הוא מלכ"ר.

יוסי אריה: כל הכסף הזה ישמש לטיפול בנושא.

אברהם פורז: הצרכן משלם כסף בגין המכלים, זה נכון.

אברהם פורז: אם הוא רוצה לשמור על כספו עליו לשמור אותם עד שיימצא מישהו שיקלוט אותם.

רמי לוי עבוד: אתם חושבים שנעים לצרכן לעמוד בתור בשביל 25 אגורות?

רמי לוי עבוד: אם היו מקימים את המכונות לפני הכול – זה עניין אחר.

אברהם פורז: בשלב זה אני מסיים את הדיון.

אברהם פורז: נמשיך ונעקוב אחר ההתקדמות.

אברהם פורז: תודה לכולם.